CELEX: 52016PC0354
Language: hu
Date: 2016-06-01
Title: Javaslat A TANÁCS VÉGREHAJTÁSI HATÁROZATA a közös hozzáadottértékadó-rendszerről szóló 2006/112/EK irányelv 193. cikkétől eltérő különös intézkedés alkalmazása folytatásának Románia részére történő engedélyezéséről szóló 2013/676/EU végrehajtási határozat módosításáról

EURÓPAI BIZOTTSÁG
            Brüsszel, 2016.6.1.
            COM(2016) 354 final
            2016/0163(NLE)
            Javaslat
            A TANÁCS VÉGREHAJTÁSI HATÁROZATA
            a közös hozzáadottértékadó-rendszerről szóló 2006/112/EK irányelv 193. cikkétől eltérő különös intézkedés alkalmazása folytatásának Románia részére történő engedélyezéséről szóló 2013/676/EU végrehajtási határozat módosításáról
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               
                  A közös hozzáadottértékadó-rendszerről szóló, 2006. november 28-i 2006/112/EK irányelv (a továbbiakban: a héairányelv) 395. cikkének (1) bekezdése értelmében a Tanács, a Bizottság javaslata alapján, bármelyik tagállamot egyhangúlag felhatalmazhatja arra, hogy az irányelvben foglaltaktól eltérő különös intézkedéseket vezessen be a hozzáadottérték-adó beszedésének egyszerűsítésére vagy egyes adócsalások és -kikerülések megelőzésére.
               
               
                  A Bizottság által 2016. február 9-én iktatott levélben Románia a faáruk esetében alkalmazott fordított adózási eljárásra vonatkozóan a héairányelv 193. cikkétől való eltérés meghosszabbítását kérte. A héairányelv 395. cikke (2) bekezdésének megfelelően a Bizottság 2016. március 23-án kelt levelében tájékoztatta a többi tagállamot Románia kérelméről. A Bizottság 2016. március 29-én kelt levelében értesítette Romániát arról, hogy a kérelem elbírálásához szükséges valamennyi információ rendelkezésére áll.
               
            
            
               •Háttér-információk
            
            
               
                  A héairányelv 193. cikke általános szabályként előírja, hogy rendes körülmények között a hozzáadottérték-adót (héa) a termékértékesítést vagy szolgáltatást végző adóalany köteles megfizetni.
               
            
            
               A héairányelv 395. cikke alapján Románia 2009-ben eltérést kért azért, hogy egyebek között a faáru-értékesítések esetében a fordított adózási eljárást alkalmazhassa. Ezen eljárás során azt az adóalanyt kötelezik a hozzáadottérték-adó megfizetésére, akinek részére a terméket értékesítették. A faáruk alatt részletesebben a lábon álló faanyag, a rönk- és hasított fa, a tűzifa, a faipari termékek, valamint az élfa, a faforgács, a nyers, feldolgozott vagy félig feldolgozott faanyag értendő.
            
            
               A kérelmet a Tanács a faárukra vonatkozóan a 2010/583/EU végrehajtási határozattal
                  1
                2013. december 31-ig jóváhagyta, majd a 2013/676/EU végrehajtási határozattal
                  2
                2016. december 31-ig meghosszabbította.
            
            
               Románia ismét kérte az eltérés meghosszabbítását a fordított adózásnak a faáru-értékesítések tekintetében való alkalmazására vonatkozóan.
            
            
               A Románia által készített jelentés alapján – amelyet az intézkedés meghosszabbítására irányuló kérelemmel együtt nyújtott be – a fentebb említett faáru-értékesítések esetében a vevőnek a héa megfizetésére kötelezett félként való megjelölése megelőzte az adócsalást és adókikerülést ebben az ágazatban, amely nagy számú kisebb viszonteladóból és közvetítőből áll, amelyek a tapasztalatok alapján rendkívül nehezen ellenőrizhetők. Ezért az egy újabb meghatározott időtartamra történő meghosszabbítás indokoltnak tűnik, mivel az intézkedés a csalások vonatkozásában nem gyakorolt negatív hatást kiskereskedelmi szinten, más ágazatokban vagy más tagállamokban.
            
            
               Az időbeli hatály újabb meghosszabbítását ugyanakkor indokolt korlátozni, lehetővé téve ezáltal annak értékelését, hogy az alapjául szolgáló feltételek továbbra is fennállnak-e. Ezért javasolt, hogy a kérelmet 2019. december 31-ig hagyják jóvá, Romániának pedig ismét be kell nyújtania egy jelentést, amely tartalmazza az intézkedés hatékonyságának felülvizsgálatát, valamint a faipari ágazatban a csalás kockázatának értékelését, amennyiben az említett időponton túl egy új hosszabbítási kérelem benyújtását tervezik.
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               A héairányelv 395. cikke.
            
            
               •Szubszidiaritás (nem kizárólagos hatáskör esetén) 
            
            
               Tekintettel a héairányelvnek a javaslat alapját képező rendelkezésére, a javaslat az Unió kizárólagos hatáskörébe tartozik, A szubszidiaritás elve ezért nem alkalmazható.
            
            
               •Arányosság
            
            
               A határozat egy tagállam számára, annak saját kérelme alapján ad felhatalmazást, kötelezettséget tehát nem keletkeztet.
            
            
               Tekintettel az eltérés hatályának korlátozott mivoltára, a különös intézkedés arányban áll a kitűzött céllal, vagyis az adott ágazatban egyes adócsalások és -kikerülések megelőzésével. 
            
         
         
            
               •A jogi aktus típusának megválasztása
            
            
               A héairányelv 395. cikke értelmében a héára vonatkozó közös szabályoktól kizárólag abban az esetben lehet eltérni, ha arra a Tanács a Bizottság javaslata alapján egyhangúlag felhatalmazást ad. Ezenfelül azért a tanácsi határozat a legmegfelelőbb jogi aktus, mert az egy-egy tagállamnak is címezhető.
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Az érdekelt felekkel folytatott konzultációk
            
            
               A javaslat alapját a Románia által benyújtott kérelem képezi, és csak ezt a tagállamot érinti.
            
            
               •Szakértői vélemények összegyűjtése és felhasználása
            
            
               Külső szakértők bevonására nem volt szükség.
            
            
               •Hatásvizsgálat
            
            
               A határozati javaslat célja egyes adócsalások és -kikerülések megelőzése a faipari ágazatban, ezért várhatóan kedvező hatása lesz, mivel a továbbiakban is megelőzi a faipari ágazatban korábban alkalmazott csalási módszereket. Románia szerint az intézkedés meghosszabbításának elmaradása elkerülhetetlenül ezen módszerek ismételt megjelenéséhez vezetne.
            
            
               Az eltérés szűk tárgyi és időbeli alkalmazási köre miatt azonban a hatás mindenképpen korlátozott lesz.
            
            
               4.KÖLTSÉGVETÉSI VONZATOK
            
            
               A javaslat nincs negatív hatással az uniós költségvetésre.
            
            
               5.EGYÉB ELEMEK
            
            
               A javaslat hatályvesztésre vonatkozó rendelkezést tartalmaz; a határozat 2019. december 31-én automatikusan hatályát veszti.
            
            
               2016/0163 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               a közös hozzáadottértékadó-rendszerről szóló 2006/112/EK irányelv 193. cikkétől eltérő különös intézkedés alkalmazása folytatásának Románia részére történő engedélyezéséről szóló 2013/676/EU végrehajtási határozat módosításáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
         
         
            
               tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre
                  3
                és különösen annak 395. cikkére,
            
            
               tekintettel az Európai Bizottság javaslatára,
            
            
               mivel:
            
            
               (1)A 2006/112/EK irányelv 193. cikke általános szabályként előírja, hogy a termékértékesítést vagy szolgáltatást végző adóalany köteles az adóhatóságoknak a hozzáadottérték-adót (héa) megfizetni.
            
            
               (2)A 2010/583/EU tanácsi végrehajtási határozat
                  4
                és az ezt követő 2013/676/EU tanácsi végrehajtási határozat
                  5
                engedélyezte Románia számára, hogy eltérő intézkedést alkalmazzon azzal a céllal, hogy a faáruk adóalanyok által való értékesítése esetében a vevőt jelölje meg a héa megfizetésére kötelezett félként.
            
            
               (3)A Bizottságnál 2016. február 9-én iktatott levelében Románia felhatalmazást kért arra, hogy 2016. december 31. után is alkalmazhassa az intézkedést.
            
            
               (4)A Bizottság 2016. március 23-i dátummal keltezett levelében tájékoztatta a többi tagállamot Románia kérelméről. A Bizottság 2016. március 29-én kelt levelében értesítette Romániát arról, hogy a kérelem elbírálásához szükséges valamennyi információ rendelkezésére áll.
            
            
               (5)A fordított adózás faáruk értékesítésére vonatkozó alkalmazásának engedélyezése előtt Romániában a piac és az érintett vállalkozások jellege miatt gondok mutatkoztak a fapiacon. Románia jelentése szerint – amelyet az intézkedés meghosszabbítására irányuló kérelemmel együtt nyújtott be – a vevőnek a héa megfizetésére kötelezett félként való megjelölése megelőzte az adócsalást és adókikerülést ebben az ágazatban, tehát ez az intézkedés továbbra is indokolt.
            
            
               (6)Az intézkedés arányos a kitűzött célokkal, mivel alkalmazási köre nem általános, hanem meghatározott műveletekre terjed ki egy olyan ágazatban, amellyel összefüggésben jelentős adócsalási vagy adókikerülési problémák merülnek fel.
            
            
               (7)A Bizottság álláspontja szerint az intézkedés valószínűleg nem gyakorol kedvezőtlen hatást a csalások megelőzésére kiskereskedelmi szinten, más ágazatokban vagy más tagállamokban.
            
            
               (8)Az engedélynek korlátozott időtartamra, 2019. december 31-ig kell szólnia.
            
            
               (9)Amennyiben Románia úgy ítéli meg, hogy 2019 után is további hosszabbításra van szükség, legkésőbb 2019. április 1-jéig be kell nyújtania a Bizottsághoz egy új jelentést a meghosszabbítás iránti kérelemmel együtt.
            
            
               (10)Az eltérő intézkedésnek nincs kedvezőtlen hatása az Unió hozzáadottérték-adóból származó saját forrásaira.
            
            
               (11)A 2013/676/EU végrehajtási határozatot ezért ennek megfelelően módosítani kell,
            
            
               ELFOGADTA EZT A HATÁROZATOT: 
            
            
               1. cikk
            
            
                A 2013/676/EU végrehajtási határozat a következőképpen módosul:
            
            
               a) az 1. cikkben a „2016. december 31-ig” szöveg helyébe a „2019. december 31-ig” szöveg lép;
            
            
               b) a 3. cikkben a „2016. április 1-jéig” szöveg helyébe a „2019. április 1-jéig” szöveg lép.
            
            
               2. cikk
            
         
         
            
               Ennek a határozatnak Románia a címzettje.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  A Tanács 2010. szeptember 27-i 2010/583/EU végrehajtási határozata a közös hozzáadottértékadó-rendszerről szóló 2006/112/EK irányelv 193. cikkétől eltérő különös intézkedés bevezetésének Románia részére történő engedélyezéséről (HL L 256., 2010.9.30., 27. o.).
               
               
                  
                     (2)
                  A Tanács 2013. november 15-i 2013/676/EU végrehajtási határozata a közös hozzáadottértékadó-rendszerről szóló 2006/112/EK irányelv 193. cikkétől eltérő különös intézkedés alkalmazása folytatásának Románia részére történő engedélyezéséről (HL L 316., 2013.11.27., 31. o.).
               
               
                  
                     (3)
                  HL L 347., 2006.12.11., 1. o.
               
               
                  
                     (4)
                  A Tanács 2010. szeptember 27-i 2010/583/EU végrehajtási határozata a közös hozzáadottértékadó-rendszerről szóló 2006/112/EK irányelv 193. cikkétől eltérő különös intézkedés bevezetésének Románia részére történő engedélyezéséről (HL L 256., 2010.9.30., 27. o.).
               
               
                  
                     (5)
                  A Tanács 2013. november 15-i 2013/676/EU végrehajtási határozata a közös hozzáadottértékadó-rendszerről szóló 2006/112/EK irányelv 193. cikkétől eltérő különös intézkedés alkalmazása folytatásának Románia részére történő engedélyezéséről (HL L 316., 2013.11.27., 31. o.).